Vir bykans 30 jaar lank het ’n gesin in Michigan, Amerika ’n klip as ’n deurstopper in hulle skuur op die plaas gebruik. Geeneen van hulle het uitsonderlike waarde aan die klip van sowat 10kg geheg nie. Dit het egter verander toe ’n Professor in Geologie ’n paar toetse op die klip doen en bevestig dat dit inderdaad ’n meteoriet is! Oornag het die waarde van die klip vir die eienaar tot sowat R1,5 miljoen gestyg (sou ’n museum of versamelaar dit opraap).
Die stuk meteoriet op die plaas was altyd waardevol. Dit het egter net die regte persoon op die regte tyd geneem om die klip op te tel en die waarde daarvan uit te lig. Op dieselfde manier het God ons elkeen uniek en waardevol geskep. Ons waarde is dus reeds dié van ’n meteoriet, maar Hy beskerm ons soms dat ons dit nie onmiddellik raaksien nie omdat ons eers karaktergroei benodig. Wanneer ons egter hierdie karaktertoetse slaag, kan Hy ons ook binne ’n dag van ’n “deurstopper tot ’n meteoriet” neem.